Tfittxija għal xebba sabiħa [ ] Wara dawn il-ġrajja, xħin għaddietlu l-korla, is-sultan Assweru ftakar f'Vasti, x'kienet għamlet u x'kien iddeċieda kontriha hu. [ ] Il-ministri ta' madwaru qalulu: "Ħa jfittxu tfajliet verġni u sbieħ fl-għajn. [ ] Ħa jibgħat is-sultan uffiċjali mal-ibliet tal-imperu kollu, u jġibu lil kull tfajla verġni u sabiħa fl-għajn; imbagħad jiġbruhom fil-ħarem tan-nisa f'Susa, iċ-ċittadella, u jħalluhom f'idejn Ħegaj, l-uffiċjal tas-sultan, l-inkarigat min-nisa, u jipprovdulhom il-fwejjaħ. [ ] It-tfajla, imbagħad, li tkun togħġob lis-sultan, issaltan flok Vasti." Dan il-kliem għoġob lis-sultan, u għamel hekk. [ ] Fiċ-ċittadella ta' Susa kien hemm raġel Lhudi jismu Mordekaj bin Ġajir, bin Simgħi, bin Kis, mit-tribù ta' Benjamin. [ ] Dan kien meħud fl-eżilju minn Ġerusalemm, flimkien mas-sultan Ġekonija, sultan ta' Ġuda, u ma' dawk kollha li kien ħa miegħu Nabukodonosor, sultan ta' Babilonja. [ ] Dan kien qiegħed irabbi lil Ħadassa, li hi Ester , bint zijuh, għax la kellha omm u lanqas missier. It-tfajla kienet sabiħa fis-sura tagħha u ġmielha kien jolqot l-għajn; meta mietu missierha u ommha, Mordekaj ħadha b'bintu. [ ] Meta nstemgħet l-ordni tas-sultan u d-digriet kien imxandar, u ġiebu ħafna tfajliet fiċ-ċittadella ta' Susa, u rħewlhom f'idejn Ħegaj, ħadu wkoll lil Ester f'dar is-sultan f'idejn Ħegaj, l-inkarigat min-nisa. [ ] It-tfajla għoġbitu u ħa grazzja magħha. Fittex taha l-fwejjaħ u r-razzjon tal-ikel; u taha wkoll seba' tfajliet magħżula mill-palazz tas-sultan, u qiegħed lilha u t-tfajliet tagħha fl-aħjar taqsima tal-ħarem tan-nisa. [ ] Ester ma wrietx la ġensha u lanqas il-familja tagħha, għax Mordekaj wissieha biex ma turi xejn. [ ] U Mordekaj kuljum kien joqgħod jitlajja biswit il-bitħa tal-ħarem tan-nisa ħa jkun jaf kif kienet sejra Ester, u x'kien se jsir minnha. [ ] It-tfajliet kienu jidħlu ħdejn is-sultan Assweru, kull waħda meta kien imissha, wara preparazzjoni ta' tnax-il xahar kif kien preskritt għan-nisa mqassam b'dan il-mod; sitt xhur kienu jindilku biż-żejt tal-mirra u sitt xhur bil-fwejjaħ u bl-ingwent għan-nisa. [ ] U meta t-tfajla kienet tiġi biex toħroġ b'dan il-mod mill-ħarem tan-nisa għall-palazz tas-sultan kienet tista' tieħu magħha kulma kienet titlob. [ ] Kienet tidħol filgħaxija, u terġa' lura l-għada filgħodu lejn ħarem ieħor tan-nisa, taħt il-ħarsien tal-uffiċjal tas-sultan, Sagħasgaż, l-inkarigat mill-konkubini; ma kinitx tmur iżjed għand is-sultan jekk ma tkunx għoġbitu u ma tkunx imsejħa b'isimha. Ester sultana [ ] U meta mess lil Ester, bint Abiħajl, iz-ziju ta' Mordekaj, li ħadha bħala bintu, biex tmur għand is-sultan, ma fittxet xejn iżjed ħlief dak li qalilha Ħegaj, l-uffiċjal tas-sultan, l-inkarigat min-nisa; u Ester saħħret għajnejn kull min raha. [ ] Lil Ester ħaduha għand is-sultan Assweru, fil-palazz tas-sultan, fl-għaxar xahar, fix-xahar ta' Tebet, fis-seba' sena ta' saltnatu. [ ] Is-sultan ħabb lil Ester fuq in-nisa l-oħra kollha; u hi sabet fih grazzja u mħabba aktar mix-xebbiet l-oħra, u qegħdilha l-kuruna tas-saltna f'rasha, u għamilha sultana flok Vasti. [ ] Imbagħad is-sultan għamel pranzu lill-prinċpijiet u l-ministri tiegħu kollha, pranzu f'ġieħ Ester; ta wkoll festa lill-provinċji kollha, u qassam rigali ta' sultan li kien. [ ] Meta kienu qegħdin iressqu xebbiet oħra, Mordekaj kien joqgħod ħdejn il-bieb tal-palazz. [ ] Ester ma wrietx, la l-familja u lanqas il-poplu tagħha, kif kien wissieha Mordekaj; għax hi baqgħet tagħmel skont ma kien jordnalha Mordekaj, bħal meta kienet miegħu. [ ] F'dawk il-jiem Mordekaj kien qiegħed ħdejn il-bieb tal-palazz; Bigtan u Teres, uffiċjali tas-sultan u għassiesa tal-bieb, kienu inkurlati u riedu jmiddu idejhom fuq is-sultan Assweru. [ ] Mordekaj sar jaf b'din il-biċċa u għarraf lis-sultana Ester, u Ester qalet lis-sultan f'isem Mordekaj. [ ] Meta tkixxfu din il-biċċa u sabu li kien hekk, għallquhom ma' siġra, u niżżlu kollox fil-ktieb tal-ġrajja ta' żmien is-sultan.